Skallagrímsmenn höfðu betur á heimavelli Skallagrímsmenn unnu mikilvægan 2 - 1 sigur á liði Skínandi í B-riðli 4. deildar karla í knattspyrnu á Skallagrímsvelli sl. miðvikudagskvöld . Borgnesingar voru marki undir í hálfleik en komu baráttuglaðir til leiks í þeim síðari . Það var Guðmundur Lúther Hallgrímsson sem jafnaði leikinn fyrir heimamenn á 59. mínútu eftir sendingu frá Val Orra Valssyni . Valur var síðan aftur á ferðinni á 62. mínútu þegar hann kom Skallagrímsmönnum yfir með skalla eftir aukaspyrnu . Heimamenn urðu að leika einum færri síðasta stundarfjórðung leiksins eftir að Hlynur Valsson fékk að líta sitt annað gula spjald á 74. mínútu og sóttu leikmenn Skínandi fast að marki Borgnesinga fyrir vikið . Heimamenn vörðust þó fimlega og uppskáru að endingu sigurinn mikilvæga . Skallagrímsmenn verma þriðja sæti B-riðils eftir leikinn með sjö stig eftir fjóra leiki . Næsti leikur þeirra er á Hvammstanga á þriðjudaginn gegn sameiginlegu liði Kormáks / Hvatar .